திரௌபதி வந்து நிற்பதையும், திண்ணையையும், வாசற்படியையும் சுத்தம் செய்வதையும், குனிந்து கோலமிடுவதையும், கூரைமீது இருந்த கொடிகளை இழுத்து, வேறு திக்கில் படர விடுவதையும் பார்த்தான். எல்லா அசைவுகளிலும் திரௌபதி மிகவேகமாக அவன் மனதைக் கவர்ந்தாள். மானிடப் பெண்ணா... இவ்வளவு அழகா... இந்த வனத்தில் இவளுக்கு என்ன வேலை? எந்த மகரிஷியின் மனைவி? இவ்வளவு அழகானப் பெண்ணை இந்த வனத்தில் பார்த்துவிட்டு நான் எந்த ஊருக்குப் போய் எவளை திருமணம் செய்வது? எதற்கு திருமணம் செய்வது? இவள் கிடைத்தால் போதுமே.